b'\n_START_ARTICLE_\nBokb\xc3\xa5l\n_START_PARAGRAPH_\nEt bokb\xc3\xa5l er en seremoni eller aksjon der b\xc3\xb8ker blir brent, ofte som en politisk eller religi\xc3\xb8s handling eller ytring. Bokb\xc3\xa5l kan ogs\xc3\xa5 v\xc3\xa6re uttrykk for meningssensur i diktaturer eller gjennomf\xc3\xb8res som et anslag mot \xc2\xabmoralsk forfall\xc2\xbb, \xc2\xabvestlig ytringsfrihet\xc2\xbb eller andre ikke-\xc3\xb8nskelige tendenser og meninger. Brenning av b\xc3\xb8ker gir i v\xc3\xa5r tid s\xc3\xa6rlig assosiasjoner til nasjonalsosialistiske bokb\xc3\xa5l i Hitler-Tyskland._NEWLINE_Offentlig brenning av b\xc3\xb8ker kalles ogs\xc3\xa5 autodaf\xc3\xa9, oppkalt etter den spanske og portugisiske inkvisisjonens seremonielle \xc2\xabtroshandlinger\xc2\xbb , offentlige domsavsigelser og henrettelser av kjettere, som ble foretatt fram til 1700-tallet._NEWLINE_I moderne tid har ogs\xc3\xa5 andre massemedier, som CD-er, videofilmer og blader, blitt brent offentlig.\n_START_SECTION_\nBokb\xc3\xa5l i Norge\n_START_PARAGRAPH_\nI 1997 brente Olav Torheims humoristiske mediastunt \xc2\xabVolda Militante M\xc3\xa5lungdom\xc2\xbb skoleb\xc3\xb8ker p\xc3\xa5 bokm\xc3\xa5l i protest mot bokm\xc3\xa5lsdominansen i samfunnet. _NEWLINE_I 2005 brente den unge H\xc3\xb8yre-politikeren Harald Victor Hove en nynorskordliste i protest mot obligatorisk oppl\xc3\xa6ring i sidem\xc3\xa5l p\xc3\xa5 skolen. Brenningen ble filmet for bruk i en reklamefilm p\xc3\xa5 internett, men ble ikke publisert p\xc3\xa5 grunn av mye negativ medieoppslag._NEWLINE_I mars 2006 brente komikeren Otto Jespersen flere b\xc3\xb8ker i \xc3\x85lesund for et innslag i fjernsynsprogrammet Rikets R\xc3\xb8st. Innslaget var blant annet en protest mot Jantelovens sterke stilling i \xc3\x85lesund. Han brente blant annet Aksel Sandemoses bok En flyktning krysser sitt spor, b\xc3\xb8ker av Ari Behn og M\xc3\xa4rtha Louise, falske tusenlapper og Bibelen. \xc3\x85lesunds ordf\xc3\xb8rer Arve Tonnig var ogs\xc3\xa5 med p\xc3\xa5 bokb\xc3\xa5let, men reagerte da Bibelen skulle bli brent. Jespersen rev da ut Det gamle testamentet og hev det p\xc3\xa5 b\xc3\xa5let. Jespersen har ogs\xc3\xa5 uttrykt at han hadde lyst til \xc3\xa5 brenne Koranen, men hadde problemer med \xc3\xa5 f\xc3\xa5 tak i en utgave.'